אקס-מן: סדרת האנימציה

אקס-מן: סדרת האנימציה (באנגלית: X-Men: The Animated Series) היא סדרת אנימציה אמריקאית המבוססת על סדרת הקומיקס אקס-מן מבית מארוול קומיקס. הסדרה הופקה לשידור על ידי אולפני מארוול עבור רשת Fox Kids. הסדרה היא הארוכה ביותר של חברת מארוול קומיקס. היא שודרה במשך חמש עונות ו-76 פרקים החל מ-31 באוקטובר 1992 ועד 20 בספטמבר 1997. השנייה באורכה היא ספיידרמן: סדרת האנימציה, שנמשכה כחמש עונות ו-65 פרקים. הסדרה שודרה גם בישראל בערוץ 2 על ידי הזכיינית קשת באנגלית ובגרסה מדובבת לעברית במקביל שאותה הפיק שי זורניצר שאף מדבב בה. בזמן שידורה, הסדרה זכתה למידרוג גבוה יחסית לסדרת אנימציה המשודרת בשבת בבוקר, וכמו באטמן - הסדרה המצוירת זכתה לשבחים על העיבודים הנאמנים לעלילות הקומיקס. בשנת 2009, סדרת האנימציה דורגה במקום ה-13 ברשימת סדרות האנימציה הגדולות של כל הזמנים לפי אתר IGN. במרץ 2016 הוציאה חברת מארוול סדרת קומיקס המבוססת על הסדרה בשם "92 X-Men". בשנת 2024 יצאה סדרת המשך בשם "אקס-מן 97" לדיסני+. סדרת האנימציה מתבססת על הקומיקס "אקס-מן" שמתרחש בעולם המבוסס על העולם האמיתי (כולל ההיסטוריה שבה התרחשו מלחמת העולם השנייה, המלחמה הקרה ועוד). בסוף המאה ה-19 מתפתח בעולם זה גזע חדש: מוטאנטים בעלי יכולות מיוחדות שמקנות להם כוחות-על. מוטאנטים אלו מעוררים חשש בקרב בני האדם הרגילים (וכן מצד ארגונים כגון האו"ם וממשלת ארצות הברית) שבתגובה רודפים אותם ומנסים להגביל את יכולותיהם. מצד אחד קמו מוטאנטים בהנהגת ניצול השואה מגנטו שמוכנים לנקוט באלימות על מנת להגן על בני מינם מפני רדיפות ולהשיג את הכבוד הראוי להם בעולם; ומצד שני, פרופסור צ'ארלס אקסבייר מאמין בדו-קיום בין בני אדם ומוטאנטים ומאמן צוות של גיבורי-על מוטאנטים (ה"אקס-מן") שמגינים על העולם ונלחמים במוטאנטים הרעים. לצידם קיימים נבלי-על שונים בהם מוטאנטים עוצמתיים שרוצים להשתלט על העולם (כגון אפוקליפס ומיסטר סיניסטר), חייזרים, רובוטים קטלניים ועוד. למרות תפישותיהם המנוגדות בנוגע ליחסי בני האדם והמוטאנטים, פרופ' אקסבייר ומגנטו הם ידידים ותיקים ולעיתים גם משתפים פעולה נגד איומים משותפים. סדרת האנימציה מכילה חברי אקס-מן בדומה להרכבים שנוצרו בקומיקס בתחילת שנות ה-90 של המאה ה-20 תחת איורו של ג'ים לי. חברי הקבוצה כוללים את סייקלופס, וולברין, רוג, סטורם, חיה, גמביט, ג'ובילי, ג'ין גריי ופרופסור X, כמו גם דמות מקורית בשם מורפ. נוסף על דמויות בסיס אלו הופיעו מספר חברים בהופעות אורח כקולוסוס, נייטקרולר, אמה פרוסט, האבוק, באנשי, אייסמן, ארכאנג'ל, קוויקסילבר, פורג', קאנונבול, פולאריס, לונגשוט, סאנפייר, דאזלר, פסיילוק, קייבל ובישופ בין היתר ודמויות נוספות מיקום מארוול כדדפול, המעניש, וור משין, גוסט ריידר ותור. מספר קשתות סיפור מפורסמות מהקומיקס מעובדות לסדרת האנימציה, כמו למשל "סאגת הפניקס האפלה", "ימי עבר עתידי", "אמנת הפלנקס" ו"וירוס הירושה". הפרק השלישי, Enter Magneto, מביא עימות בבסיס טילים ומתאר את הקרב הראשון בין קבוצת האקס-מן לנבל-העל מגנטו, כפי שנראה בחוברת הראשונה של שנת 1963. צמד פרקי Sanctuary שבעונה רביעית, שבהם מגנטו מקים מקום מפלט למוטאנטים בחלל, מבוססים על מספר עלילות בקומיקס כמו שלוש החוברות הראשונות של הכרך השני וסיפור הקרוס-אובר "משיכות קטלניות". מעבר לעיבודן הנאמן של הדמויות והעלילות, הסדרה דנה גם בסוגיות חברתיות בוערות כמו דעה קדומה, התבודדות, עליונות גזענית וחוסר סובלנות. דעה קדומה ואפליה של תנועות אנטי-מוטאנטיות תוארה מבעד לעיניהן של דמויות שוליות וכן קבועות כמו סנטור רוברט קלי, "חברי האנושות" (FoH), בוליבר טראסק וזקיפי הסנטינל הרובוטיים. משני צידי המתרס, קיים דמיון בין פרופסור צ'ארלס אקסבייר ומגנטו לבין מנהיגים כמרטין לותר קינג ומלקולם אקס, בהתאמה. בשעה שאקסבייר מגנה אלימות בשם המאבק לשוויון, מגנטו נוקט בעמדה נוקשה יותר של "כל האמצעים כשרים". חילוקי הדעות בין השניים הם מרכזה של הסדרה. הסדרה דנה בסוגיות חברתיות נוספות, כמו גירושים (Proteus), נצרות (Nightcrawler, Bloodlines), השואה (Enter Magneto, Deadly Reunions, Days of Future Past, The Phalanx Covenant), היסטריית האיידס (Time Fugitives) ואף סאטירה על תוכניות טלוויזיה (Mojovision, Longshot). כסדרה המיועדת לילדים, מינון האלימות בסדרה נשמר על רמה נמוכה יחסית. כלי הנשק ירו קרני אנרגיה צבעוניות במקום תחמושת חיה (כגון כדורים או פגזים) והסדרה מיעטה להראות שפיכות דמים מפורשת או הצגת מוות מפורשת, כך שבקרבות בדרך כלל הדמויות הלוחמות רק נפצעו, הוממו או איבדו הכרה. אתר האינטרנט הרשמי של אקס-מן: סדרת האנימציה "אקס-מן: סדרת האנימציה", במסד הנתונים הקולנועיים IMDb (באנגלית) "אקס-מן: סדרת האנימציה", באתר Rotten Tomatoes (באנגלית) "אקס-מן: סדרת האנימציה", באתר Metacritic (באנגלית) "אקס-מן: סדרת האנימציה", באתר אידיבי "אקס-מן: סדרת האנימציה", באתר דיסני+ סדרות (באנגלית) "אקס-מן: סדרת האנימציה", במסד הנתונים הקולנועיים KinoPoisk (ברוסית) אקס-מן, במיזם "אישים" לתיעוד היצירה הישראלית אקס-מן: סדרת האנימציה בפרויקט פאנדום של מארוול קומיקס Top 100 Animated TV Series - 13: X-Men The Animated Series